CELEX: 32022D1018
Language: ro
Date: 2022-06-27 00:00:00
Title: Decizia (PESC) 2022/1018 a Consiliului din 27 iunie 2022 de modificare a Deciziei 2013/354/PESC privind Misiunea de Poliție a Uniunii Europene pentru teritoriile palestiniene (EUPOL COPPS)

28.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 170/76
               
            
         DECIZIA (PESC) 2022/1018 A CONSILIULUI
         din 27 iunie 2022
         de modificare a Deciziei 2013/354/PESC privind Misiunea de Poliție a Uniunii Europene pentru teritoriile palestiniene (EUPOL COPPS)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 3 iulie 2013, Consiliul a adoptat Decizia 2013/354/PESC (1), prin care EUPOL COPPS s-a prelungit de la 1 iulie 2013.
                  
               
                     (2)
                  
                  
                     La 29 iunie 2020, Consiliul a adoptat Decizia (PESC) 2020/902 (2), prin care Decizia 2013/354/PESC a fost modificată și prelungită de la 1 iulie 2020 până la 30 iunie 2021.
                  
               
                     (3)
                  
                  
                     La 4 martie 2021, în contextul revizuirii strategice a EUPOL COPPS, Comitetul politic și de securitate (COPS) a convenit asupra prelungirii misiunii cu o perioadă suplimentară de 24 de luni, și anume până la 30 iunie 2023.
                  
               
                     (4)
                  
                  
                     La 1 iunie 2021, COPS a remarcat totodată că, ținând seama de informațiile furnizate de Israel și de Autoritatea Palestiniană, EUPOL COPPS ar trebui, în acest stadiu, să fie prelungită cu un an, până la 30 iunie 2022.
                  
               
                     (5)
                  
                  
                     La 28 iunie 2021, Consiliul a adoptat Decizia (PESC) 2021/1066 (3), prin care Decizia 2013/354/PESC a fost modificată și prelungită de la 1 iulie 2021 până la 30 iunie 2022.
                  
               
                     (6)
                  
                  
                     Pe baza informațiilor suplimentare furnizate de Israel și de Autoritatea Palestiniană, EUPOL COPPS ar trebui acum prelungită cu un al doilea an, până la 30 iunie 2023, astfel cum s-a convenit în contextul revizuirii sale strategice.
                  
               
                     (7)
                  
                  
                     Prin urmare, Decizia 2013/354/PESC ar trebui să fie modificată în consecință.
                  
               
                     (8)
                  
                  
                     EUPOL COPPS se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,
                  
               ADOPTĂ PREZENTA DECIZIE:
         
            Articolul 1
            Decizia 2013/354/PESC se modifică după cum urmează:
            
                        1.
                     
                     
                        La articolul 12 alineatul (1), se adaugă următorul paragraf:
                        „Valoarea de referință financiară destinată să acopere cheltuielile aferente EUPOL COPPS în perioada 1 iulie 2022-30 iunie 2023 este de 11 660 000 EUR.”
                     
                  
                        2.
                     
                     
                        La articolul 15, al treilea paragraf se înlocuiește cu următorul text:
                        „Expiră la 30 iunie 2023.”
                     
                  
         
            Articolul 2
            Prezenta decizie intră în vigoare la data adoptării.
            Se aplică de la 1 iulie 2022.
         
         
            Adoptată la Luxemburg, 27 iunie 2022.
            
               
                  Pentru Consiliu
               
               
                  Președintele
               
               A. PANNIER-RUNACHER
            
         
         
            (1)  Decizia 2013/354/PESC a Consiliului din 3 iulie 2013 privind Misiunea de Poliție a Uniunii Europene pentru teritoriile palestiniene (EUPOL COPPS) (JO L 185, 4.7.2013, p. 12).
         
            (2)  JO L 207, 30.6.2020, p. 30.
         
            (3)  JO L 229, 29.6.2021, p. 13.